Szám: 1-2/2022. 9. sz. napirendi pont

**ELŐTERJESZTÉS**

***Zalaszentgrót Város Önkormányzata Képviselő-testületének***

***2022. február 15-i rendes, nyilvános ülésére***

**Tárgy:** Döntés a KEHOP-2.2.2-15-2019-00147 azonosítószámú „Zalaszentgrót központú agglomeráció szennyvízelvezetése és -tisztítása” című projekt keretében megkötött vállalkozási szerződés módosításáról

**Tisztelt Képviselő-testület!**

A Környezeti és Energiahatékonysági Operatív Program végrehajtásával kapcsolatos egyes feladatokról, valamint a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat módosításáról szóló 1273/2019. (V. 14.) Korm. határozata nevesítette a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projektet támogatandó beruházásként 1,84 mrd Ft tervezett összköltséggel. A beruházás keretében az érintett 2000 lakosegyenérték terhelést meghaladó kibocsátású szennyvízelvezetési agglomeráció megfelelő szennyvízkezelésének feltételei teljesülnek annak érdekében, hogy a szennyvízközművel való lefedettség megközelítse a közműves ivóvízzel ellátott fogyasztók csaknem 100 %-át. A beruházás keretében fejlesztésre kerül a zalaszentgróti szennyvíztisztító telep és bővítésre kerül a város szennyvízelvezető rendszere.

Mint köztudott, Zalaszentgrót Város Önkormányzat Képviselő-testülete a 125/2021. (IX. 30.) számú határozatával úgy döntött, hogy a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében a NFP Nemzeti Fejlesztési Programiroda Nonprofit Kft. (1139 Budapest, Pap Károly utca 4-6. képviseli Dr. Módos István ügyvezető igazgató), mint Konzorcium vezető által megküldött, KEHOP-2.2.2-15-2019-00147 azonosítószámú „Zalaszentgrót központú agglomeráció szennyvízelvezetése és -tisztítása” című projekt tervezési és kivitelezési feladatainak teljes körű ellátása a FIDIC Sárga Könyv feltételei szerint (BV1.) kötendő Vállalkozási Szerződés az adategyeztetést követően a lefolytatott közbeszerzési eljárás nyertesével megkötésre kerüljön. Az adategyeztetések lefolytatásra kerültek, a vállalkozási szerződés a Szabadics Zrt-vel 4.748.000.000,- Ft + ÁFA összegű kivitelezési ár elfogadásával 2021. október 4-én aláírásra került.

Mint ismeretes, a fent említett vállalkozási szerződés aláírását önkormányzatunk alapvetően két feltétel teljesüléséhez kötötte. Egyrészt a nyertes Ajánlattevő ajánlati ára **4.748.000.000,- Ft + ÁFA** jelentősen meghaladta a támogatási összeget, ezért a szerződés hatályba lépéséhez keretösszeg emelésre volt szükség. Másrészt a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozatban (továbbiakban: ÉFK) csak Zalaszentgrót Város Önkormányzata volt a projektben nevesítve, ezért szükség volt a soron következő ÉFK módosítás keretében a KEHOP-2.2.2-15-2019-00147 azonosítószámú projektben Tekenye Község Önkormányzata és Türje Község Önkormányzata vonatkozásában is ezt megtenni.

A Konzorciumvezető NFP Nemzeti Fejlesztési Programiroda Nonprofit Korlátolt Felelősségű Társaság az egyeztetéseket követően a KEHOP Irányító Hatósághoz benyújtotta a keretösszeg emelésre, valamint Tekenye és Türje projektben való nevesítésére irányuló kérelmet. Ennek folyományaként a Magyar Közlöny 2021. évi 152. számában megjelent a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat módosításáról rendelkező **1588/2021. (VIII. 11.) Kormányhatározat, amely beemelte a támogatást igénylők közé Tekenye Község Önkormányzatát és Türje Község Önkormányzatát**, valamint **a projekt indikatív támogatási keretét megemelte** 1,65 milliárd Ft-ról **4,47 milliárd Ft-ra**, **Magyarország központi költségvetéséből megtéríthető indikatív önerőt** 0,19 milliárd Ft-ról **0,50 milliárd Ft-ra**.

A vállalkozási szerződés előkészítésekor ezek a feltételek nem álltak fenn, azonban a pályázati feltételekben szereplő, szerződésre vonatkozó határidők betartása érdekében szükséges volt a vállalkozási szerződést megkötni azzal, hogy a két érintett település projektben való nevesítését követően a vállalkozási szerződés módosításra kerül. A Konzorciumvezető NFP Nemzeti Fejlesztési Programiroda Nonprofit Korlátolt Felelősségű Társaság a vállalkozási szerződés módosítására vonatkozó egyeztetéseket lefolytatta, illetve a szükséges hatósági ellenőrzéseket és jóvágyásokat beszerezte, majd 2022. január 20-án megküldte részünkre a vállalkozási szerződés 1. számú módosításának független akkreditált közbeszerzési szaktanácsadó cég által jóváhagyott, véglegesíthető változatát, mely jelen előterjesztésben 1. számú mellékletként szerepel.

A módosítás a két település szerződésbe való beemelésén túl rendelkezik az egyes települések projektben való vagyonszerzés/költségviselés %-os arányáról, a települések Vállalkozó által fizetett biztosítékok esetén rendelkezésre bocsátott bankszámlaszámairól, továbbá a szerződés teljesítésével kapcsolatos ügyintézésre és képviseletre, valamint elektronikus Építési Naplóba bejegyzésre jogosult kapcsolattartók személyéről is, melyek a vállalkozási szerződés elengedhetetlen tartozékai.

A projekt megvalósításához a mellékelt szerződés módosítás elengedhetetlenül fontos, ezért a vállalkozási szerződés 1. sz. módosításának aláírását fontosnak és indokoltnak tartom.

A Gazdasági és Városfejlesztési Bizottság az előterjesztést a 2022. február 10-i ülésén megtárgyalta és a 7/2022. (II. 10.) számú határozatával javasolja Zalaszentgrót Város Önkormányzat Képviselő-testületének a Vállalkozási Szerződés 1. sz. módosítása aláírásának jóváhagyásáról szóló határozati javaslat elfogadását.

**Határozati javaslat**

Zalaszentgrót Város Önkormányzata Képviselő-testülete úgy dönt, hogy a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében a Szabdics Zrt-vel megkötött Vállalkozási Szerződés módosítása az előterjesztés 1. sz. melléklete szerinti formában és tartalommal aláírásra kerüljön.

A Képviselő-testület felhatalmazza Baracskai József polgármestert a vállalkozási szerződés 1. sz. módosításának aláírására és a további szükséges intézkedések megtételére.

Határidő: 2022. február 20.

Felelős: Baracskai József polgármester

**Zalaszentgrót**, 2022. február 11.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |