Szám: 1-2/2022.

14. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. február 15-i rendes, nyilvános ülésére**

**Tárgy:** Döntés 2022. évi lakossági víz- és csatornaszolgáltatás támogatására pályázat benyújtásáról

**Tisztelt Képviselő-testület!**

A vízgazdálkodásért felelős miniszter – a pénzügyminiszterrel és az emberi erőforrások miniszterével egyetértésben – 2022. február 1-én pályázati kiírást jelentetett meg **„Lakossági víz- és csatornaszolgáltatás támogatása”** címen. A pályázat célja azon települések támogatása, amelyek esetében a Magyar Energetikai és Közmű-szabályozási Hivatal (a továbbiakban: MEKH) által kibocsátott víziközmű-szolgáltatói engedéllyel rendelkező, vagy a MEKH által közérdekű üzemeltetőként kijelölt víziközmű-szolgáltató által végzett lakossági közműves ivóvízellátás, szennyvízelvezetés és -tisztítás költségei a víziközmű-szolgáltatás lakossági felhasználásából származó árbevételét jelentősen meghaladják.

A pályázat benyújtási határideje: 2021. február 21.

A támogatás folyósítására a Költségvetési törvény 3. A helyi önkormányzatok kiegészítő támogatásai melléklet 2.1 1. pont szerinti jogcímen a pályázati célra összesen **4 500,0 millió forint** áll rendelkezésre.

**A támogatás igénybevételére jogosultak köre:**

Pályázatot települési önkormányzat (a továbbiakban: Pályázó) nyújthat be. Több települést ellátó víziközmű-rendszer esetén, ha a pályázati gesztor önkormányzat kerül kijelölésre, a pályázati gesztor önkormányzat minősül Pályázónak. Feltétel, hogy Pályázó közigazgatási területén (pályázati gesztor esetén a megbízó önkormányzatok közigazgatási területét is egyenként figyelembe véve) a 2022. évi lakossági közműves ivóvízellátás, szennyvízelvezetés és -tisztítás szolgáltatás díját a Vksztv-ben és a Rezsicsökkentési törvényben foglaltak szerint, vagy a MEKH által meghatározott módon állapítja meg a víziközmű-szolgáltató. Erről Pályázót a pályázat részeként csatolandó nyilatkozatban értesíti az érintett víziközmű-szolgáltató.

További feltételek: Pályázó

- nem vállalt szerződéses kötelezettséget arra – költségvetési támogatásban, ill. közműhitelben részesült közcélú szennyvízelvezető, -tisztítómű beruházás esetén –, hogy a tárgyévre vonatkozóan a ráfordítások csökkentéséhez költségvetési támogatást nem vesz igénybe, és ezt nyilatkozatban igazolja,

- közigazgatási területén a szennyvízcsatorna-hálózattal ellátott területen az ingatlanok legalább 60%-ának bekötése megvalósult,

- területén (pályázati gesztor esetén a megbízó önkormányzatok közigazgatási területét is egyenként figyelembe véve) a víziközmű-rendszer üzemeltetését víziközmű-szolgáltatásra jogosító víziközmű-szolgáltatói engedéllyel rendelkező víziközmű-szolgáltató végzi, és a víziközmű-rendszer rendelkezik a támogatás igénylésének időpontjában hatályos vízjogi üzemeltetési engedéllyel, valamint hatályos működési-engedéllyel, vagy a szolgáltatást közérdekű üzemeltetésre kötelezettséget elrendelő határozattal rendelkező víziközmű-szolgáltató végzi. Ezek hiányában az illetékes vízügyi hatósághoz benyújtott vízjogi üzemeltetési engedély iránti kérelem és a MEKH-hez benyújtott víziközmű-szolgáltatói és működési engedély iránti kérelem számát nyilatkozatban megadja,

- támogatás számításánál figyelembe vett fajlagos ráfordítása, illetve költsége

* a más víziközmű-szolgáltatótól történő közüzemi ivóvízátvétel esetén a lakossági célra átvett ivóvíz költsége 2022. január 1-étől meghaladja a nettó 320 Ft/m3 értéket,
* a nem csatornázott területeken a közüzemi ivóvíz-szolgáltatás 2022. évi várható fajlagos ráfordítása meghaladja a nettó 498 Ft/m3 értéket, vagy
* a csatornázott területeken – függetlenül attól, hogy a közműves ivóvízellátás, szennyvízelvezetés és -tisztítás szolgáltatást azonos vagy más-más víziközmű-szolgáltató végzi – a közműves ivóvízellátás, szennyvízelvezetés és -tisztítás szolgáltatás 2022. évre várható együttes, összevont fajlagos ráfordítása meghaladja a nettó 1.002 Ft/m3 értéket,

- az Áht. 50. § (4) bekezdése szerinti adó-, járulék-, illeték- vagy vámtartozással (köztartozással) nem rendelkezik, és ezt nyilatkozatban igazolja.

A fenti pontokban részletezett feltételeknek pályázati gesztor esetén minden, a víziközmű-rendszer részét képező településen teljesülniük kell, a fajlagos költségek átlagolása, vagy egyéb módosítása a pályázatból történő kizárást eredményez.

**A támogatás formája:**

A pályázaton vissza nem térítendő költségvetési támogatás igényelhető. Önrészt nem igényel.

**A támogatás mértéke:**

A támogatás mértéke a pályázati kiírásban részletezettek függvénye. A támogatás nettó összeg.

A Zalavíz Zrt. számításai és tájékoztatása szerint Zalaszentgrót esetében a nem csatornázott területeken az ivóvíz-szolgáltatás 2022. évi várható fajlagos ráfordítása meghaladja a nettó 498 Ft/m3 értéket, a csatornázott területeken az ivóvíz- és csatornaszolgáltatás 2022. évre várható együttes fajlagos ráfordítása meghaladja a nettó 1.002 Ft/m3 értéket, így amennyiben a Pályázati Kiírásban leírt többi követelménynek is megfelelünk, Zalaszentgrót támogatásra felterjeszthető lesz.

**A pályázat benyújtása:**

A Pályázati Kiírás 1. sz. mellékletében szereplő nyilatkozatokat az Önkormányzatnak kell elektronikusan hitelesítve benyújtania pályázati dokumentumként. A szolgáltató részéről kitöltendő nyilatkozatokat a ZALAVÍZ ZRT. tölti ki és küldi meg az Önkormányzatoknak a kitöltött excel Adatlappal együtt e-mailban legkésőbb 2022. február 16-tól folyamatosan.

A pályázati anyagot csak elektronikus formátumban kell benyújtani 2022.02.21-ig a Kincstár által üzemeltetett Önkormányzati Előirányzat-gazdálkodási Modul (a továbbiakban: ÖNEGM) nevű elektronikus rendszerben (1. és 11. sz. nyilatkozatok), valamint az elektronikus hitelesítéssel ellátott (ÖNEGM rendszerből előállított) Pályázati adatlapot a Kincstár MAKPER elnevezésű (KRID: 434024334 azonosító számú) hivatali kapuján keresztül.

Zalaszentgrót Város Önkormányzata a tavalyi évben is nyújtott be pályázatot e tárgykörben, amelynek eredményeképpen 2021. évben a település 2.126.500,- Ft támogatásban részesült.

A Gazdasági és Városfejlesztési Bizottság az előterjesztést a 2022. február 10-i ülésén megtárgyalta és a 16/2022. (II. 10.) számú határozatával azt Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy Zalaszentgrót Város Önkormányzata pályázatot nyújt be a vízgazdálkodásért felelős miniszter által – a pénzügyminiszterrel és az emberi erőforrások miniszterével egyetértésben – kiírt Magyarország 2022. évi központi költségvetéséről szóló 2021. évi XC. törvény 3. A helyi önkormányzatok kiegészítő támogatásai melléklet 2.1.1. pont szerinti „Lakossági víz- és csatornaszolgáltatás támogatása” című pályázat keretében lakossági közműves ivóvízellátás, szennyvízelvezetés és -tisztítás költségeinek támogatására.

A képviselő-testület felhatalmazza a polgármestert a pályázat benyújtására és az ehhez szükséges valamennyi eljárás lefolytatására és szükséges intézkedések megtételére.

**Határidő:** 2022. február 21., illetve folyamatos

**Felelős:** Baracskai József polgármester

**Zalaszentgrót**, 2022. február 11.

Baracskai József

polgármester

A határozati javaslat a törvényességi

előírásnak megfelel.

Dr. Simon Beáta

jegyző