Szám: 1-2/2022. 4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. február 15-i nyilvános, rendes ülésére**

**Tárgy:** Az önkormányzat 2022. évi költségvetésének elfogadása

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (2)-(3) bekezdései alapján a jegyző által előkészített rendelettervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszek eleget.

A Magyarország 2022. évi központi költségvetéséről szóló 2021. évi XC. törvény 2021. június 15-én került kihirdetésre, azonban több ágazati jogszabály módosítására az év utolsó napjaiban, illetve az idei év elején került csak sor. Az állami hozzájárulásokhoz tartozó mutatószámok felmérése november hónapban megtörtént, ennek eredménye 2021. december végén jelent meg, amely 2022. február 4-én került kiegészítésre. A 2022. évben érvényes kötelező legkisebb munkabér (minimálbér) és a garantált bérminimum megállapításáról szóló 703/2021.(XII.15.) Korm.rendelet 2021. december 15-én került kihirdetésre. A minimálbér, illetve egyéb szakágazati béremelésekhez a 8/2022. (I.14.) Korm.rendelet tartalmazott többletforrást, ami a jelenlegi tervezetbe beépítésre került. A központi támogatási összegeken kívül a 2022. évi költségvetés megalapozásához elengedhetetlen volt a 2021. évi tényszámok ismerete, ami a december havi könyvelést követően állt rendelkezésre, így a költségvetés összeállítására az idei évben is nagyon kevés idővel rendelkeztünk.

A központi jogszabályok változása az önkormányzati költségvetés készítésére is jelentős hatást gyakoroltak, ezek közül a legfontosabbak az alábbiak voltak:

* A járványügyi veszélyhelyzet hatásaként 2021. évben hozott kormányzati intézkedés, mely szerint a helyi iparűzési adó esetében 2021. évben az egyéni vállalkozók, illetve a kis- és középvállalkozások iparűzési adójának mértéke felére, 2 %-ról 1 %-ra csökkent, kiterjesztésre került 2022. évre is a Kormány 641/2021.(XI.25.) rendelete alapján.
* Az idei évben folytatódott a minimálbér és a garantált bérminimum összegének emelése, mindkettő közel 20 %-kal nőtt az előző évhez viszonyítva; az intézkedés a közalkalmazottak és a köztisztviselők körét is érintette.
* A Kormány 669/2021 (XII.2.) rendelete alapján az óvodapedagógusok bére 2022. január 1-jétől 10 %-kal emelkedett, valamint a 646/2021.(XI.30.) rendelete alapján a bölcsődei dolgozók minimálbérre történő kiegészítésén felüli, további átlagos 20 %-os béremelésben részesülnek szintén 2022. január 1-jétől.

- A szociális, valamint a gyermekjóléti ágazatban foglalkoztatott közalkalmazottak ágazati pótléka átlagosan 20 %-kal növekedett a 663/2021.(XII.1.) Kormányrendelet alapján. A korábbi évek gyakorlatával egyezően az eredeti költségvetési előirányzatok ezeket az összegeket nem tartalmazzák, mert évközben kerül finanszírozásra a központi költségvetés által.

.- A kulturális ágazatot érintő bérfejlesztésről szóló 682/2021.(XII.6.) Korm. rendelet alapján a dolgozók a 2021. november havi munkabérének 20%-kal történő emeléséhez volt lehetőség támogatást igényelni 2021. december 15-i határidővel, az ebből várható bevétel tervezésre került a Városi Könyvtár és Művelődési- Felnőttképzési Központ esetében.

- A szociális hozzájárulási adó mértéke 2022. január 1-jétől 15,5 %-ról 13 %-ra csökkent.

- A köztisztviselői illetményalap emeléséhez az idei évben sem tartalmaz külön támogatást a központi költségvetés, ettől függetlenül az egyes önkormányzatok hatáskörébe utalja a jogszabály a béremelést úgy, hogy annak fedezetét az önkormányzat saját forrásból biztosítsa.

A jelenlegi költségvetési rendelet-tervezetben az illetményalap 20 %-os emeléssel, 55.600 Ft összeggel szerepel.

A helyi önkormányzatok központi támogatási rendszere az idei évben is az önkormányzati feladatellátáshoz igazodó, 2013. évtől kialakított feladatalapú támogatási rendszerben történik.

Zalaszentgrót Város Önkormányzatának költségvetését érintő legfontosabb változások az alábbiak:

- A szociális és gyermekjóléti ellátó rendszerben az önkormányzatok szerepe alapvetően továbbra is az alapellátások biztosítása, amelyek finanszírozása kedvezően alakult. A szociális feladatok támogatási összege egyes nappali ellátási formákban követi a megvalósuló bérnövekedéseket; az eredeti előirányzat továbbra sem tartalmazza a dolgozók összevont szociális ágazati pótlékát, de a központi költségvetés az év során biztosítja annak fedezetét.

- A köznevelés területén az önkormányzatok feladata továbbra is az óvodai és bölcsődei ellátás biztosítása, amelynek finanszírozása az előző évhez képest kedvezőbb képet mutat, mivel az óvodaműködtetés fajlagos összege is emelkedett, ami a növekvő egyéb működtetési kiadásokat nem teljesen fedezi, nagyságrendje csak az ellátott gyermeklétszámmal emelkedne.

- Az előző évtől megszűnt az ún. „elvárt bevétel” fogalma, az idei évi szolidaritási hozzájárulás még kisebb elvonást jelent az önkormányzat számára, mint tavaly, sajnos azonban ez az önkormányzat iparűzési adóerőképességének csökkenésére is utal.

- Az előző évhez hasonlóan az egészségügyi dolgozók az idei évben is részesülnek bérfejlesztésben, ennek fedezete a Nemzeti Egészségbiztosítási Alapkezelő (NEAK) finanszírozásban biztosított. 2018-ban indult az „EFI az egészségemért” program, amelyet az önkormányzatnak 2021-től még 3 éven keresztül működtetni kell. A működtetés 25.200 eFt kiadásának megelőlegezése az önkormányzatra hárul, amely összeg kiváltására reális esély van egy évközi pályázattal, hasonlóan az előző évhez.

Zalaszentgrót Város Önkormányzata 2022. évi költségvetésének elkészítése során az alábbi szempontok érvényesültek:

1. Az idei évben az önkormányzati intézmények száma, struktúrája azonos az előző évivel.

2. Továbbra is a költségvetés bevételi oldalának legjelentősebb tétele a központi költségvetésből származó állami támogatás, amelynek – szolidaritási hozzájárulással csökkentett - összege 614.871 e Ft, amely az előző évi eredeti előirányzatnál 95.412 e Ft-tal magasabb. Ez a többlettámogatás nyújt fedezetet az előző évi ágazati bérfejlesztésekre, minimálbér emelésre, szociális ágazat többlet kiadásaira. Az általános működés, igazgatás finanszírozása esetében nagy elmozdulás nem történt, az előző évek gyakorlata alapján történik.

3. Saját bevételeken belül legnagyobb bevétel a közhatalmi bevételekből, a helyi adókból származik. 2021. évre 208.500 eFt bevétel szerepelt ezen a jogcímen a költségvetésben, ez az összeg – a jogszabályi változásokat, illetve várható tendenciákat figyelembe véve – az idei évben 240.300 eFt-ra módosul, aminek a beszedése továbbra is bizonytalan. Az átvett pénzeszközök között található még a közép- és kisvállalkozásokat érintő, helyi iparűzési adókedvezmény ellentételezésére 52.892 eFt állami támogatás. A pandémia miatt ez a tétel a költségvetés bevételi oldalának legsérülékenyebb pontja, sajnos egyben a bevételek között legnagyobb súlyt is képviseli.

4. Az egyéb saját bevételek esetében a működési bevételek az előző évihez hasonló szinten kerültek betervezésre, mivel a veszélyhelyzet fennállásának ideje megjósolhatatlan, ami jelentősen befolyásolja a beszedhető bevételek nagyságát.

5. A jelenlegi tervezetbe a közmunka programoknak csak a február végéig tartó szakasza került be, mivel a 2022-ben induló programokra még nincs támogatási szerződés.

6. Az idei évi költségvetésbe is belekerült a Zalai Borút Egyesületnek átadott pénzeszköz visszafizetése, ennek realizálására évek óta nem került sor.

A bevételi oldal meghatározó eleme az előző évről áthozott költségvetési maradvány, amelynek összege 452.764 e Ft, ez az összeg tartalmazza az intézményi maradványokat is. A költségvetési maradványokban szerepelnek az uniós pályázatokhoz kiutalt előlegek, amelyek az önkormányzaton kívül a Városi Önkormányzat Egészségügyi Központjánál és a Városi Könyvtár és Művelődési Felnőttképzési Központ maradványában is szerepelnek. A költségvetési maradványon kívül a kiadások finanszírozásához az önkormányzat jelenleg más forrással nem rendelkezik, a Magyar Államkincstár által kibocsátott értékpapír futamideje 2021. szeptemberében lejárt, új lekötés nem történt.

A költségvetés kiadási oldalán legnagyobb tételként a 2021. decemberi engedélyezett létszámkeret alapján számított személyi juttatás és a munkaadókat terhelő járulék jelentkezik, figyelembe véve a minimálbér és garantált bérminimum emelkedést, a soros lépéseket és az ágazati bérfejlesztéseket. A jelenlegi tervezet tartalmazza a választott tisztségviselők bérének és költségtérítésének emelését, a hivatali bérfejlesztést. A közalkalmazottak és az 1 évnél hosszabb távon foglalkoztatottak nettó 120.000 Ft/év, a köztisztviselők a 350.000 Ft/év nettó cafeteria juttatásban részesülnek, amely Széchenyi Pihenőkártyára kerül átutalásra.

A működést szolgáló dologi kiadások tervezése a 2021. évi eredeti előirányzatból indult, figyelembe véve az év során meghozott képviselő-testületi határozatokat, megkötött szerződéseket, a karbantartások tervezése az intézmények bevonásával történt. Az idei évben a karbantartások 54.156 e Ft összegben kerültek betervezésre, az előző évinél magasabb nagyságrendben, ezzel az összeggel az idei évben is jelentős keret áll rendelkezésre az állagmegóvó feladatok elvégzésére. A közmunka programok szűkülésével egyre több külső vállalkozót kell alkalmazni a feladatok megoldásához, ez pedig egyre több pénzt kíván.

A szociális ellátások kerete az önkormányzat szociális rendeletében meghatározott juttatások alapján, a 2022. évi tény adatok és a rendelkezésre álló állami támogatás figyelembe vételével került összeállításra. Az idei év kiadásaira szolgáló keret 18.323 eFt, ami 4.009 eFt-tal magasabb az előző évinél.

A beruházási kiadások kerete a jelenlegi tervezetben 4.246.987 eFt, a felújítások 116.975 eFt összegben szerepelnek, amelyek zöme kötött felhasználású, mivel pályázatokban meghatározott feladatok. A beruházások előző évektől eltérő nagyságrendjét a KEHOP-2.2.2.-15-2019-00147. azonosítószámú, „Zalaszentgrót központú agglomeráció szennyvízelvezetése és – tisztítása” pályázati projekt okozza, mivel 3.901.930 eFt összegben szerepel a költségvetésben. Az egyéb pályázatokhoz kapcsolódóan szerepelnek a költségvetésben olyan keretek, amelyek az egyes projektekben el nem számolható (de szükséges) kiadások fedezetéül szolgálnak, ezen felül tartalmazza a tervezet az egyéb pályázatokhoz kapcsolódó önrészeket is.

Az idei évben is betervezésre került a közművagyon szolgáltató által készített, képviselő-testület által elfogadott gördülő fejlesztési tervének 2022. évi üteme, amelynek bevételi forrását egyrészt a szolgáltató által 2022-ben fizetendő használati díj, másrészt az előző évek közmű használati díjából származó maradvány biztosítja.

A városrészek finanszírozását a rendelet 12. melléklete és az előterjesztés 2. és 3. mellékletei mutatják be, a 2022. évi keret 17.343 eFt, amely 7.482 eFt-tal kevesebb az előző évinél.

Az önkormányzat 100 %-ban tulajdonosa a Szentgrótért Kft-nek, a gazdasági társaság az előző évben meghatározott gazdasági tevékenységeket látja el:

1. Sportcsarnok, műfüves pálya üzemeltetése
2. Zalaszentgrót Termálfürdő üzemeltetése
3. Szentgróti Fejlesztési Ügynökség működtetése
4. Zalaszentgrót egész területén zöldterület kezelés, fenntartás

A jelenlegi tervezetben a civil szervezetek támogatása a beadott beszámolók és kérelmek alapján került összeállításra. Az idei évi támogatási keret indokolt esetben kiegészülhet évközben a céltartalékokból nyújtott támogatási összegekkel, amelyek felhasználásáról a képviselő-testület a soron következő költségvetési rendelet módosításkor tájékoztatást kap.

**Tisztelt Képviselő-testület!**

A jelenlegi rendelettervezet a központi jogszabályok előírásai és a helyi feladatok figyelembevételével került összeállításra, de – különösen adóbevételek esetében - több bizonytalansági tényezőt tartalmaz, ami kihat az önkormányzat évközi likviditására.

A jelenlegi költségvetés minimális tartalék kereteket tartalmaz mind a működés, mind a felhalmozás tekintetében. Az önkormányzat jelenleg értékpapír állománnyal nem rendelkezik, a jelenlegi tervezetben az előző évek maradványa teljes egészében bevonásra került, a jelenlegi kondíciók lehetőséget adnak 40.000 eFt értékpapír vásárlására, amit a tervezet tartalmaz.

A Szociális és Humán Ügyek Bizottsága az előterjesztést a 2022. február 10-i ülésén megtárgyalta, a 2/2022. (II. 10.) számú határozatával javasolja Zalaszentgrót Város Önkormányzata Képviselő-testületének az önkormányzat 2022. évi költségvetésének elfogadását.

A Gazdasági és Városfejlesztési Bizottság az előterjesztést a 2022. február 10-i ülésén megtárgyalta, a 6/2022. (II. 10.) számú határozatával javasolja Zalaszentgrót Város Önkormányzata Képviselő-testületének az önkormányzat 2022. évi költségvetésének elfogadását.

A Pénzügyi és Ügyrendi Bizottság a 2022. február 10-i ülésén megtárgyalta az önkormányzat 2022. évre vonatkozó költségvetési tervezetét mellékleteivel, részletes anyagával áttekintette és a 12/2022. (II. 10.) számú határozatában a képviselő-testület számára elfogadásra javasolja. Megállapította, hogy a költségvetési rendeletben reális célok kerültek meghatározásra, az a jelenlegi formájában végrehajtható. Évközben új feladat meghatározása csak a feladathoz rendelt forrás meghatározásával lehetséges.

A konkrét tervezési munka során többszöri egyeztetést folytatott az önkormányzat vezetése a költségvetési szervekkel, illetve egyéb érintettekkel, ezek eredményeképpen terjesztem jelen tervezetet a képviselő-testület elé.

**Egyeztetési kötelezettség:**

A közalkalmazottak jogállásáról szóló 1992. évi XXXIII. törvény 6. § (3) bekezdése szerint a közalkalmazotti intézmény-előmeneteli rendszer pénzügyi fedezetéül szolgáló költségvetést a döntést megelőzően véleményeztetni kell az érintett, megfelelő szintű reprezentatív szakszervezetekkel, amely megtörtént.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése előírja a költségvetési rendelettervezet egyeztetését a költségvetési szervek vezetőivel. Az anyag megküldésre került valamennyi intézményvezető részére.

A gazdasági kamarákról szóló 1999. évi CXXI. törvény 37. § (4) bekezdése szerint a gazdasági döntéseket megelőzően a helyi önkormányzat területén működő, érdekelt gazdasági érdekképviseleti szervezet, a Zala Megyei Kereskedelmi Kamara számára is elküldésre került a költségvetési rendelettervezet.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**1. A rendelettervezet jelentősnek ítélt hatásai:**

a.) *A tervezet társadalmi, gazdasági, költségvetési hatásai:*

Zalaszentgrót hosszú távú fejlődése csak akkor biztosítható, ha a költségvetési politika kiszámítható és fenntartható gazdasági környezetet teremt. Ennek releváns részét képezi, hogy az önkormányzat hogyan hasznosítja a rendelkezésre álló vagyonát, költségvetésében milyen feladatokra és mennyi forrást biztosít a fejlesztéshez és a működéshez. A költségvetés tervezésében ugyanis lényegi szempont a lakosság megfelelő színvonalú közszolgáltatásokkal való ellátásának pénzügyi biztosítása.

Az önkormányzat - törvényi keretek között - a tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik.

A helyi önállóságot anyagilag, szervezetileg és jogilag biztosító önkormányzatbarát környezetben az önkormányzat képes arra, hogy a köz megelégedésére hatékonyan igazodjon a helyi sajátosságok és igények sokszínűségéhez, az országos közfeladatok helyi érdekű megvalósításához. Az önkormányzat költségvetésének bevételei közvetett módon meghatározzák a településen élő emberek jövedelmi helyzetét. A közalkalmazottak, köztisztviselők, egyéb jogviszonyban foglalkoztatottak juttatásai, a segélyezettek ellátásai közvetett társadalmi hatással van az önkormányzat területén élőkre, az intézmények ellátottaira, az életszínvonal alakulására.

A helyi adó bevételek nagysága, a működési bevételek folyamatos beszedése befolyásolja az önkormányzat likviditását.

Az Önkormányzat tervezett éves bevételeit és a kiadásait elkülönítetten tartalmazza a rendelettervezet.

b.) *A jogszabály környezeti és egészségi következményei*:

A költségvetés rendelkezik működési kiadás (pénzeszköz átadás, illetőleg működési finanszírozás) formájában az egészségügyi és - az érvényes társulási megállapodás alapján - a szociális, valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatokat érintő finanszírozások zökkenőmentes megvalósulását, mely hozzásegíti a fenti feladatokat ellátó intézményeket ahhoz, hogy fedezetük legyen ezen feladatok ellátására, mely így pozitív kihatással van településünk lakosságának egészségi állapotára, az emberi egészséghez való megfelelő színvonalú ellátás biztosítására, illetőleg szociális életkörülményeire.

c.) *A jogszabály adminisztratív terheket befolyásoló hatásai:*

A tervezet a jelenlegihez képest jelentős adminisztratív terheket nem keletkeztet, ez főként annak köszönhető, hogy az önkormányzati jogalkotásra jogszabályi előírások miatt kerül sor.

**2. A rendelet megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (2) bekezdése, valamint az Áht. 23. §-ának (1) bekezdése, 24. §-ának (2)-(4) bekezdése teszi indokolttá a jogszabály megalkotását. Megállapítható, hogy a rendelettervezet igazodik a központi jogszabályokhoz.

A Mötv. 111/A. §-a értelmében amennyiben a helyi önkormányzat a költségvetési évre vonatkozóan nem rendelkezik elfogadott költségvetéssel, a részére járó egyes támogatások folyósítása az Áht.-ban meghatározottak szerint felfüggesztésre kerül.

**3. A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi állomány a rendeleti javaslatban foglaltak szerinti létszámban áll az Önkormányzat és a költségvetési szervek rendelkezésére. A szükséges tárgyi és pénzügyi feltételeket a Képviselő-testület a költségvetési rendelet megalkotásával fogja tudni biztosítani. Tehát nem keletkeztet többletfeltételeket a korábbiakhoz képest.

**Zalaszentgrót,** 2022. február 11.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző