**Szám:** 1-2/2022.

10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. február 15-i rendes, nyilvános ülésére**

**Tárgy:** Döntés TOP Plusz pályázat benyújtásáról

**Tisztelt Képviselő-testület!**

Mint az Önök előtt is ismeretes, kiírásra kerültek az ún. TERÜLET- ÉS TELEPÜLÉSFEJLESZTÉSI OPERATÍV PROGRAM PLUSZ (TOP PLUSZ) pályázatok, amelyek a 2014-2020 közötti Terület- és Településfejlesztési Operatív Program (TOP) eredményeire építve annak tematikáját és integrált területi programokon keresztül megvalósuló modelljét folytatja, ennek megfelelően elsősorban helyi önkormányzati és költségvetési szerveinek fejlesztését támogatja.

**Helyi egészségügyi és szociális infrastruktúra fejlesztése - TOP Plusz-3.3.2-21**

**A projekt 100 %-ban finanszírozott, támogatási összeg: 10 – 52 millió Ft.**

A felhívásra támogatási kérelmet nyújthatnak be:

* Helyi önkormányzat (GFO 321);
* Helyi önkormányzatok társulása (GFO 327);
* Helyi önkormányzati költségvetési szerv (GFO 322);
* Helyi önkormányzat/helyi önkormányzatok társulása által létrehozott gazdasági társaság, amelyben az önkormányzat/társulás többségi tulajdonrésszel rendelkezik (GFO 11, 572, 573, 575, 576).

Pályázat nyújtható be:

**Egészségügyi járóbeteg szakellátás** (közfinanszírozott, önálló járóbeteg szakellátás keretében működő önkormányzati fenntartású szakrendelők) **infrastruktúra fejlesztése**, melynek keretén belül támogatható:

* felújítás, korszerűsítés (beleértve az épületgépészeti, épületvillamossági és épületszerkezeti fejlesztéseket),
* átalakítás,
* bővítés,
* ingatlanvásárlás kizárólag a meglévő épület bővítéséhez kapcsolódóan.

*Ezekhez választható, önállóan nem támogatható tevékenységek:*

Családbarát funkciók elhelyezését, kialakítását megvalósító fejlesztések (pl.: játszósarok kialakítása).

* A hatályos jogszabályoknak megfelelő, kötelezően (minimálisan) előírt számú parkoló- férőhely és akadálymentes parkoló-férőhely létesítése. Indokolt esetben, a hatályos jogszabályokban minimálisan előírt szám feletti parkoló-férőhely és akadálymentes parkoló-férőhely létesítése is támogatható, melyet a megalapozó dokumentumban szükséges bemutatni és alátámasztani.
* Kerékpár támaszok és tárolók kiépítése, korszerűsítése.
* Babakocsi tároló létesítése.
* Megújuló energiaforrások kialakítása (pl.: napkollektorok, fotovoltaikus napelemek) az épületek gazdaságosabb, korszerűbb üzemeltetése érdekében.
* Eszközbeszerzés: a működési engedélyben és a NEAK finanszírozási szerződésben foglalt tevékenységek végzéséhez szükséges műszer, gép, informatikai és egyéb eszköz beszerzése.
* Udvarfelújítás (beleértve a kerítés építését, felújítását), telekhatáron belüli terület- rendezés, növénytelepítés.

A projekt keretében elszámolható költségek:

**I. Projektelőkészítés költségei**

* Előzetes tanulmányok, engedélyezési dokumentumok költsége
* Közbeszerzés költsége
* Egyéb projekt előkészítéshez kapcsolódó költség

**II. Beruházáshoz kapcsolódó költségek**

* Építéshez kapcsolódó költségek

- átalakítás

- bővítés

- felújítás

- új építés

- korszerűsítés

- beüzemelési költségek

- akadálymentesítés

- azbesztmentesítés

- bontás

- hulladékszállítás

- telek határon belüli külső terek (udvar, zöld terület) kialakítása, átalakítása, felújítása

* Eszközbeszerzés költségei
* Immateriális javak beszerzésének költsége
* Kármentesítéshez kapcsolódó műszaki beavatkozások költsége

**III. Szakmai tevékenységekhez kapcsolódó szolgáltatások költségei**

* Műszaki ellenőri szolgáltatás költsége
* Műszaki jellegű szolgáltatások költsége
* Kötelezően előírt nyilvánosság biztosításának költségei
* Egyéb szolgáltatási költségek

**IV. Szakmai megvalósításban közreműködő munkatársak költségei**

* Szakmai megvalósításhoz kapcsolódó személyi jellegű ráfordítás
* Szakmai megvalósításhoz kapcsolódó útiköltség, kiküldetési költség

**V. Projekt menedzsment költségek:**

* Projektmenedzsment személyi jellegű ráfordítása
* Projektmenedzsmenthez kapcsolódó útiköltség, kiküldetési költség
* Projektmenedzsmenthez igénybevett szakértői szolgáltatás díja
* Egyéb projektmenedzsment költség

**VI. Adók, közterhek (ide nem értve a le nem vonható áfát)**

**VII. Tartalék**

A pályázat tartalmának meghatározása a kötelező elemek, az intézmény működésében fontos változási igények figyelembevételével az Egészségügyi Központ intézményvezető főorvosával egyeztetve került meghatározásra.

Az előzetesen tervezett fejlesztések:

* járóbeteg szakellátó épület tető vízszigetelése
* fizikoterápia és gyógytorna helyiségének átalakítása
* EFI iroda helyének kialakítása
* a fennálló járványügyi helyzet és az átalakítás miatt szükségessé váló új hátsó bejárat megnyitása
* berendezési eszközök beszerzése

A projekttel kapcsolatos közbeszerzést nem tervezünk.

Mint az fentebb bemutatásra került a pályázat benyújtására mind az Önkormányzat, mind pedig az intézmény jogosult. Az Egészségügyi Központ által korábban már lebonyolított projektek jó kapcsolódási referenciája, valamint a számviteli és eszköznyilvántartási szabályok alapján javasolt, hogy a pályázatot a Városi Önkormányzat Egészségügyi Központja nyújtsa be.

A pályázat benyújtásához szükséges előzetes előkészítési feladatokat a Zalaszentgróti Fejlesztési Ügynökség végzi.

A Gazdasági és Városfejlesztési Bizottság az előterjesztést a 2022. február 10-i ülésén megtárgyalta, a 8/2021.(II.10.) számú határozatával azt Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatokat fogadja el:

**Határozati javaslat:**

Zalaszentgrót Város Önkormányzatának Képviselő-testülete hozzájárul ahhoz, hogy a Városi Önkormányzat Egészségügyi Központja a TOP\_Plusz-3.3.2-21 azonosító számú, Helyi egészségügyi és szociális infrastruktúra fejlesztése című kiírásra pályázatot nyújtson be.

A Képviselő-testület felhatalmazza a Városi Önkormányzat Egészségügyi Központjának intézményvezetőjét a pályázat benyújtására, pozitív elbírálásuk esetén pedig a megvalósításukhoz szükséges intézkedések megtételére.

Határidő: 2022. április 15.

Felelős: Dr. Al-Yari Mohamed intézményvezető

Zalaszentgrót, 2022. február 11.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |