**Szám:** 1-2/2022.

13. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. február 15-i rendes, nyilvános ülésére**

**Tárgy:** Döntés E-CARGO pályázat benyújtásáról

**Tisztelt Képviselő-testület!**

Kiírásra került az ún. **„ELEKTROMOS RÁSEGÍTÉSŰ TEHERSZÁLLÍTÓ KERÉKPÁR (E-CARGO) VÁSÁRLÁSÁNAK TÁMOGATÁSA” (E-CARGO) pályázat.**

A HUMDA Magyar Autó-Motorsport és Zöld Mobilitás-fejlesztési Ügynökség Zrt. **a Klíma- és Természetvédelmi Akciótervhez kapcsolódóan** tette közzé a pályázati kiírást, melynek célja a **vissza nem térítendő támogatás nyújtása az e- cargo kerékpárok beszerzéséhez a városi térségekben** szállítási tevékenységet, vagy gyakori utazásokat igénylő szolgáltatást végző cégek, gazdasági társaságok, **önkormányzatok**, valamint civil szervezetek **részére.**

**A 2022. januárjában megjelent pályázati kiírásban rögzített feltételek alapján Zalaszentgrót Város Önkormányzata is jogosult pályázat benyújtására.**

A projekt keretében elszámolható költségek:

* E\_Cargo kerékpár a projekt honlapján megtalálható kereskedői listában szereplő típusok közül
* 1 db pótakkumulátor.

A támogatás mértéke **a nettó vételár 50%-a, de legfeljebb 500.000 Ft.**

A jogosult eszközök listáját áttekintettük, az ár-érték arányokat – valamint a jogosult kereskedők földrajzi elhelyezkedését – figyelembe véve javasoljuk - **1 db Neuzer Carry Mega Heavy Duty acélvázas elektromos teherszállító kerékpár** beszerzését **a hozzá tartozó akkumulátorral.**




A jármű felhasználási lehetőségei:

* hivatalsegédi feladatok ellátása során
* a Műszaki Osztály feladatellátásához kapcsolódó szállítási feladatok során
* a városi közösségi rendezvényekhez kapcsolódó szállítási feladatok ellátására
* egyéb alkalmak (pl. Autómentes nap, Mikulás, GreenGrot rendezvények stb) során.

Az eszköz beszerzése elsősorban szemléletformálási célokat valósít meg, **szorosan kapcsolódik a város fenntartható településfejlesztési céljainak megvalósításához.**

Előzetes költségkalkuláció a jelenlegi ismereteink alapján:



A pályázat benyújtásához szükséges előzetes előkészítési feladatokat a Zalaszentgróti Fejlesztési Ügynökség végzi. Pályázni szakaszosan, a rendelkezésre álló forrás kimerüléséig lehet. A pályázat benyújtásának első határideje 2022. február 11., amelyre célszerű a pályázatot benyújtani, tekintettel arra, hogy a rendelkezésre álló forrás véges.

A Gazdasági és Városfejlesztési Bizottság az előterjesztést a 2022. február 10-i ülésén megtárgyalta és a 15/2022. (II.10.) számú határozatával javasolja a Képviselő-testületnek a határozati javaslat elfogadását.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Város Önkormányzata Képviselő-testülete **„ELEKTROMOS RÁSEGÍTÉSŰ TEHERSZÁLLÍTÓ KERÉKPÁR (E-CARGO) VÁSÁRLÁSÁNAK TÁMOGATÁSA” (E-CARGO) pályázat** című kiírásra pályázat benyújtásával egyetért.

A Képviselő-testület a pályázat megvalósításához szükséges 594.719,- Ft azaz Ötszázkilencvennégyezer-hétszáztizenkilenc Forint önerő összegét az önkormányzat 2022. évi költségvetésének általános fejlesztési tartaléka terhére biztosítja.

A Képviselő-testület felhatalmazza a polgármestert a pályázat benyújtására, pozitív elbírálásuk esetén pedig a megvalósításukhoz szükséges valamennyi intézkedés megtételére.

Határidő: azonnal

Felelős: Baracskai József polgármester

Zalaszentgrót, 2022. február 11.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |